OBH 966/2000.
Az állampolgári jogok országgyűlési biztosának jelentése
Ügyintéző: dr. Zséger Barbara

Az eljárás megindulása

A panaszosok a beadványukban kifogásolták a Napfény Idősek Otthonában kapott ellátást, különösen az ételek mennyiségét és minőségét, a betegellátást és az intézményi higiéné hiányosságait. A vizsgálatra az állampolgári jogok országgyűlési biztosáról szóló 1993. évi LIX. törvény 18. § (3) bekezdése alapján felkértem Budapest Főváros Közigazgatási Hivatalát, mint a működést engedélyező hatóságot.

Alkalmazott jogszabályok

- 1993. évi LIX. törvény az állampolgári jogok országgyűlési biztosáról (18. § (3) bek.)
- 1993. évi III. évi törvény a szociális igazgatásról és szociális ellátásokról 
- 1/2000. (I. 7.) SzCsM rendelet a személyes gondoskodást nyújtó szociális intézmények szakmai feladatairól és működésük feltételeiről

Érintett alkotmányos jogok

Alkotmány 13. § (1) "A Magyar Köztársaság biztosítja a tulajdonhoz való jogot."
Alkotmány 54. § (1) "A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani."
Alkotmány 70/E. § "(1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak.
(2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg."

A vizsgálat megállapításai

A Napfény Otthon Alapítvány fenntartásában működő Napfény Otthon időseket ápoló-gondozó otthonként működik. Működési engedélyt, mely határozatlan időre, és 250 férőhelyre szól 1997. októberében kapott. A gondozotti létszám a vizsgálat idején 188 fő volt. Az intézményi térítési díj 53.520,- forint. Az egyszeri hozzájáruláson kívül a lakók személyi térítési díjként csak az étkezési költségnek megfelelő összeget fizetnek, mely havi 20.400,- forint. A határozott időre felvett lakók esetén, akik egyszeri hozzájárulást nem fizetnek, a személyi térítési díj havi 72.000,- forint, mely meghaladja az intézményi térítési díj összegét. Mindez az érintett lakók tulajdonhoz való jogával összefüggésben okoz visszásságot. A Közigazgatási Hivatal felhívta az intézmény figyelmét arra, hogy a térítési díj összegét módosítsák és a jogtalanul felvett összeget a gondozottak részére fizessék vissza. 

A Közigazgatási Hivatal szakembereinek megállapításai szerint az otthonnak helyet adó "A" és "B" épület a feladatnak megfelelően van kialakítva, könnyen megközelíthető és az akadálymentes közlekedést rámpák, kapaszkodók, liftek és csúszásmentes lépcsők biztosítják. Az "A" épületben kettő, a "B" épületben egy gondozási egységet alakítottak ki. Összesen 178, egy-, illetve kétszemélyes apartmanban helyezték el az időseket. Egy apartman lakószobából, fürdőszobából áll, az előtérben beépített szekrény és hűtőszekrény található. 

A lakók részére közösségi együttlétre alkalmas helyiségként büfé, étterem, szintenként egy társalgó, és kápolna áll rendelkezésre. A gondozottak a felszerelt főző konyhát, tornatermet, és a mosó-szárító-vasaló helyiséget tetszés szerint használhatják. Az épületben kialakítottak orvosi- és nővérszobát, és nővérpultokat is. A vizsgálatot végzők megállapítása szerint a "B" épületben elmaradt a közösségi helyiségek és a ruhanemű tisztítására és szárítására alkalmas helyiség kialakítása. 

Az otthonban napi hat órában dolgozik orvos, az ügyeletet a területi egészségügyi ellátó rendszeren keresztül biztosítják. A lakók orvosi dokumentációját az orvosi szobában vezetik. Minden apartmanból telefonon keresztül lehet a nővéreket hívni, akik csak hívásra mehetnek be a lakószobákba. A gondozói munkát és a nővérek elérhetőségét segíti a nyitott nővérpultok kialakítása is. Az intézmény higiénés viszonyait a vizsgálatot végzők kifogástalannak találták. 

Az otthon étterme 100 fő befogadására képes, a fekvőknek a nővérek viszik fel az ételszállító dobozokat. Az étkeztetéssel kapcsolatban a Közigazgatási Hivatal a Fővárosi Önkormányzat Módszertani Intézményének élelmezésvezetőjétől kért szakvéleményt. A szakvélemény szerint  az élelmezéssel foglalkozó személyi állomány megfelelő, az étterem tiszta. Napi háromszori főétkezés biztosított, rendszeresen "A" és "B" menüből lehet választani. Az ebéd minden nap meleg, vacsorára igény szerint választható meleg, vagy hideg étel. Az étlapokat az idényjellegnek megfelelően, változatosan alakítják ki. A két menün kívül cukros, zsír-, rost, fűszerszegény és tejmentes diétás étrendet is biztosítanak. Az otthonban diétetikust alkalmaznak, aki folyamatosan ellenőrzi a napi étrendet. Az élelmezéssel kapcsolatos panaszok kezelése megoldott, hiszen a kéthetente tartott lakógyűlésen az élelmezésvezető is jelen szokott lenni, így a lakók közvetlenül neki mondhatják el a problémáikat, ezen kívül az étteremben elhelyezett füzetbe bármikor beírhatják a véleményüket. 

Az ápoló-gondozó személyzet létszáma nem éri el a jogszabályban előírt mértéket, az osztályos nővérek, a szakápolók és a mentálhigiénés szakemberek tekintetében. A Közigazgatási Hivatal szakembereinek vizsgálata szerint az intézményben szakmai feladatot ellátó 42 főnek csak 71%-a szakképzett, a szükséges 80% helyett. Az intézményvezető képesítése megfelel a jogszabályoknak, de ezt a feladatát intézményen kívüli szakorvosi munkája mellett végzi. Mindezekre, különösen a gyakori panaszokra  tekintettel a vizsgálatot végzők felhívták az intézmény figyelmét arra, hogy főállású intézményvezetőt alkalmazzon, emelje a mentálhigiénés feladatot végzők számát és a szakképesítési arány érje el a rendeletben meghatározott mértéket. 

A szakmai munkát a Közigazgatási Hivatal felkérésére a Fővárosi Önkormányzat Módszertani Csoportjának szakembere értékelte. Az előgondozást az intézmény a jogszabályoknak megfelelően végzi, erről dokumentációt vezetnek. A leendő lakóknál a mentálhigiénés csoport egy tagja, vagy az intézményvezető tesz látogatást. Az érdeklődők megtekinthetik az otthont, beszélgethetnek a lakókkal és a dolgozókkal. A mentálhigiénés ellátást a mentálhigiénés csoport tagjain kívül (intézetvezető főnővér, szociális munkás) külső szakemberek is végzik, lelkészek, szakkörvezetők. Csoportos és egyéni beszélgetéseket a mentálhigiénés szakemberek folytatják, az istentiszteletről, bibliaóráról, és személyes lelkigondozásról pedig három felekezet lelkésze gondoskodik. A programok között szerepel iparművészeti és virágkötő munka, kirándulások, színházlátogatás, ünnepségek szervezése és lehetőség van könyvtárhasználatra is. 

A lakókkal való hangnem és bánásmód megfelelő, a panaszok kezelésének megvan a kialakult útja, hiszen lakógyűlést rendszeresen tartanak az otthonban és az Érdekképviseleti Fórum is működik. A Fővárosi Önkormányzat Módszertani Csoportjának szakembere szerint mindezek ellenére - a sok panasz miatt - hatékonyabb munkára lenne szüksége a konfliktus-kezelések területén, ezért szakmai szupervíziót javasolt a dolgozók részére. 

A Közigazgatási Hivatal szakemberei által feltárt hiányosságok pótlásáról a fenntartó 120 napon belül köteles gondoskodni, ezért ajánlást nem teszek. Kérem azonban a Közigazgatási Hivatal vezetőjét, hogy a hiányosságok pótlásának megtörténtéről tájékoztasson.

Budapest, 2000. május 18.

Gönczöl Katalin